钦定古今图书集成/历象汇编/庶征典/第145卷 > 《纪梦》高似孙
## 钦定古今图书集成/历象汇编/庶征典/第145卷 > 《纪梦》高似孙

翠峰嵯峨三十六，寒泉落空响哀玉。甃花石路势萦
纡，玉阑干护修筠绿。雪髯老人负紫瓢，金丝麈尾摇
相招。红螺酌酒湛湛碧，坐倚苍石吹洞箫。孤鹤来传
天上诏，老人挽予偕一到。飘飘高举凌青旻，直过罡
风履黄道。祥光楼阁倚峥嵘，神虎守关森卫兵。双阙
朱扉忽微启，中有灵官来远迎。绛衣持斧立丹陛，玉
皇手中玉如意。云璈风瑟自宫商，天声清越非人世。
帝旁青童传帝宣，文华宫中呼谪仙。谪仙顾予笑且
言，子宜亟返来他年。探怀赠我五色笔，子当宝之慎
勿失。浓香氤氲迷帝所，长揖老人下西庑。身从日月
上头行，俯视斗杓分子午。云气相随步武生，过耳但
觉松风鸣。觉来握笔纪佳梦，月明楼鼓挝三更。